P9_TA(2021)0282

Nasprotje interesov pri češkem predsedniku vlade

Resolucija Evropskega parlamenta z dne 10. junija 2021 o nasprotju interesov pri češkem predsedniku vlade (2021/2671(RSP))

(2022/C 67/04)

Evropski parlament,

— ob upoštevanju členov 310(6) in 325(5) Pogodbe o delovanju Evropske unije,

— ob upoštevanju člena 61 Uredbe (EU, Euratom) 2018/1046 Evropskega Parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije (1) (v nadaljnjem besedilu: finančna uredba),

— ob upoštevanju Obvestila Komisije – Smernice o izogibanju in obvladovanju nasprotja interesov v skladu s finančno uredbo (2),

— ob upoštevanju svojih prejšnjih sklepov in resolucij o razrešnici Komisiji za leta 2014, 2015, 2016, 2017, 2018 in 2019,

— ob upoštevanju svoje resolucije z dne 13. decembra 2018 o nasprotju interesov in zaščiti proračuna EU v Češki republiki (3) in svoje resolucije z dne 19. junija 2020 o nadaljevanju kazenskega pregona proti ministrskemu predsedniku Češke republike zaradi poneverbe sredstev EU in morebitnega nasprotja interesov (4),

— ob upoštevanju misij za ugotavljanje dejstev v Češki republiki, ki ju je Odbor za proračunski nadzor opravil 26. in 27. marca 2014 in od 26. do 28. februarja 2020,

— ob upoštevanju končnega poročila iz novembra 2019 o reviziji delovanja sistemov upravljanja in nadzora, vzpostavljenih za preprečevanje nasprotja interesov na Češkem, ki sta ga izvedla generalna direktorata Komisije za regionalno in mestno politiko (REGIO) ter za zaposlovanje, vključevanje in socialne zadeve (EMPL), ki je bilo objavljeno 23. aprila 2021,

— ob upoštevanju Uredbe (EU, Euratom) 2020/2092 Evropskega parlamenta in Sveta z dne 16. decembra 2020 o splošnem režimu pogojenosti za zaščito proračuna Unije (5),

— ob upoštevanju poročila Komisije o pravni državi za leto 2020, zlasti poglavja o stanju pravne države na Češkem (SWD(2020)0302),

— ob upoštevanju vmesnega ocenjevalnega poročila o skladnosti iz četrtega kroga ocenjevanja skupine držav proti korupciji (GRECO) o Češki republiki, ki ga je skupina GRECO sprejela na 84. plenarnem zasedanju decembra 2019,

— ob upoštevanju poročila o Češki 2020 z dne 26. februarja 2020 (SWD(2020)0502), ki je priloženo sporočilu Komisije z naslovom Evropski semester 2020: ocena napredka pri strukturnih reformah in preprečevanju in odpravljanju makroekonomskih neravnotežij ter rezultati poglobljenih pregledov v skladu z Uredbo (EU) št. 1176/2011 (COM(2020)0150),

— ob upoštevanju člena 132(2) Poslovnika,

— ob upoštevanju predloga resolucije Odbora za proračunski nadzor,

A. ker člena 61 in 63 finančne uredbe, člen 24 Direktive 2014/24/EU o pravilih za preprečevanje nasprotij interesov pri javnem naročanju, člena 144 in 145 uredbe o skupnih določbah za sklade z deljenim upravljanjem, Uredba (EU) št. 1303/2013, sodna praksa Sodišča in češki zakon št. 159/2006 o nasprotju interesov, kakor je bil spremenjen 29. novembra 2016, določajo posebne obveznosti in zagotavljajo orodja za učinkovito obravnavanje primerov nasprotja interesov;

B. ker je predsednik češke vlade Andrej Babiš ustanovil konglomerat Agrofert, ki ga sestavlja več kot 230 podjetij; ker je bilo razkrito, da je predsednik vlade Andrej Babiš eden od dejanskih lastnikov družbe Agrofert, ki prek skrbniških skladov AB Private Trust I in AB Private Trust II (kjer je prav tako dejanski lastnik) nadzoruje skupino Agrofert, med drugim tudi več pomembnih čeških medijskih hiš;

C. ker je januarja in februarja 2019 več služb Komisije (GD REGIO/GD EMPL, GD AGRI (pridruženi generalni direktorat)) izvedlo usklajeno in celovito revizijo uporabe zakonodaje EU in nacionalne zakonodaje; ker bodo v okviru revizije, ki jo izvaja GD AGRI, preučena domnevna nasprotja interesov pri izvajanju skupne kmetijske politike na Češkem;

D. ker je Komisija aprila 2021 objavila ustrezno redigirano različico končnega revizijskega poročila o pravnem izvajanju evropskih strukturnih in investicijskih skladov, ki sta jo preverila GD EMPL in GD REGIO; ker drugo revizijsko poročilo GD AGRI še vedno ni bilo objavljeno;

E. ker objavljeno revizijsko poročilo opozarja na hude pomanjkljivosti v sistemu upravljanja in nadzora (6) v Češki republiki ter na napake, ki jih je treba odpraviti s finančnimi popravki;

F. ker je GD REGIO v revizijskem poročilu odkril tri primere, ko je bila dodelitev nepovratnih sredstev iz Evropskega sklada za regionalni razvoj v nasprotju s češko zakonodajo in uredbo EU o skupnih določbah;

G. ker še vedno poteka kazenska preiskava predsednika vlade Babiša, ki se je začela zaradi poročila Evropskega urada za boj proti goljufijam (OLAF) o nepravilni uporabi subvencij EU za mala podjetja, ki je bila končana in nato ponovno odprta ter je bila o njej objavljena resolucija Parlamenta z dne 19. junija 2020;

H. ker Komisija po enem letu še vedno ni zagotovila izčrpnega odgovora na zahtevo Parlamenta, da opredeli višino skupnega zneska subvencij, ki so jih prejeli subjekti skupine Agrofert;

I. ker po resolucijah Parlamenta iz decembra 2018 in junija 2020 o nasprotju interesov predsednika vlade Babiša in več kot dve leti po začetku revizij Komisije to nasprotje interesov še vedno ni razjasnjeno;

J. ker lahko države članice zagotovijo dobro finančno poslovodenje le, če javni organi delujejo v skladu z zakonodajo, tako na nacionalni ravni kot na ravni EU, in če preiskovalni organi in tožilstvo učinkovito preganjajo kazniva dejanja, do katerih je prišlo zaradi primerov nasprotja interesov, ki niso bili ustrezno obravnavani;

K. ker lahko v skladu s členom 3(b) Uredbe (EU, Euratom) 2020/2092 neuspešno preprečevanje nasprotja interesov kaže na kršenje načel pravne države;

L. ker so vzpostavljene podrobne politike in pravila za preprečevanje in obvladovanje nasprotij interesov in zaznanih nasprotij interesov bistven del dobrega upravljanja in dobrega finančnega poslovodenja;

M. ker so bile v misiji Odbora za proračunski nadzor februarja 2020 odkrite zaskrbljujoče omejitve pravnega okvira, ki ovirajo učinkovito in uspešno delo češkega vrhovnega revizijskega urada, saj mu preprečujejo preverjanje pravilnosti in rezultatov porabe javnih sredstev na regionalni in lokalni ravni ali preverbe končnih upravičencev na kraju samem;

1. pozdravlja objavo končnega revizijskega poročila GD REGIO in GD EMPL o delovanju sistemov upravljanja in nadzora, vzpostavljenih za preprečevanje nasprotja interesov na Češkem, po večkratnih pozivih Parlamenta, v katerem je potrjeno nasprotje interesov predsednika vlade Babiša v zvezi s konglomeratom Agrofert in s tem tudi stališče Parlamenta, izraženo v prejšnjih resolucijah in poročilih o razrešnici;

2. pozdravlja, da GD REGIO in GD EMPL priznavata, da je pomemben javni interes za preglednost in obveščanje o teh izrednih razmerah dovolj upravičen razlog za objavo; kljub temu obžaluje, da so bile ugotovitve objavljene šele aprila 2021, čeprav je bilo končno revizijsko poročilo češkim organom poslano že novembra 2019 in je Komisija prejela odgovore maja 2020; poziva GD AGRI, naj pospeši revizijski postopek in nadaljnje ukrepanje ter brez nepotrebnega odlašanja objavi svoje končno revizijsko poročilo; poziva, naj se posebna pozornost nameni plačilom podjetjem, ki so neposredno ali posredno v lasti predsednika vlade Babiša ali drugih članov češke vlade;

3. obžaluje, da revizijski in razčiščevalni postopki ter postopki za uporabo finančnega popravka trajajo že več let; poziva Komisijo, naj revidira pravila za revizijo in postopke finančnih popravkov, da bi se omogočili hitrejši sklepi in izterjava neupravičeno izplačanih sredstev EU; ponovno poziva Komisijo, naj objavi vse dokumente, povezane s tem primerom nasprotja interesov češkega predsednika vlade;

4. je zelo zaskrbljen zaradi ugotovitev revizijskega poročila, ki kažejo, da: — so bila subjektom skupine Agrofert neupravičeno dodeljena sredstva evropskih strukturnih in investicijskih skladov, — je predsednik vlade dejanski lastnik holdinga Agrofert in od februarja 2017 tudi skrbniških skladov AB Private Trust I in AB Private Trust II, ki ju nadzoruje, s čimer ohranja neposreden gospodarski interes pri ekonomski uspešnosti podjetja Agrofert, — je bil predsednik vlade Babiš dejavno vključen v izvrševanje proračuna EU na Češkem in je lahko vplival na organe, kot sta Svet evropskih strukturnih in investicijskih skladov in nacionalni usklajevalni organ, hkrati pa je sodeloval pri odločitvah, ki so vplivale na skupino Agrofert, — so se opredeljenim projektom dodelila sredstva v nasprotju s členom 4c revidiranega češkega zakona o nasprotju interesov in finančno uredbo EU, — je bilo v revidiranem obdobju ogroženo nepristransko in objektivno izvajanje funkcije Andreja Babiša kot predsednika vlade, predsednika Sveta evropskih strukturnih in investicijskih skladov, in pred tem še podpredsednika vlade, pristojnega za gospodarstvo;

5. ugotavlja, da je od 1. junija 2021 s češkim zakonom št. 37/2021 Sb. o registraciji dejanskih lastnikov končno prenesena v nacionalno zakonodajo peta direktiva o preprečevanju pranja denarja, v skladu s katero je treba vzpostaviti javno dostopne registre za družbe, sklade in druge pravne ureditve; opominja, da je rok za prenos te direktive potekel 10. januarja 2020; ostro kritizira dejstvo, da je Češka peto direktivo o preprečevanju pranja denarja prenesla s tako veliko zamudo; ugotavlja, da je predsednik vlade Andrej Babiš od 1. junija 2021 vpisan v češki register lastnikov kot posredni dejanski lastnik družbe Agrofert; ostro kritizira izjavo, v kateri češko ministrstvo za pravosodje navaja, da se Agrofertu lahko še naprej izplačujejo subvencije, čeprav je Andrej Babiš naveden kot dejanski lastnik Agroferta na Češkem;

6. vztraja, da nasprotja interesov na najvišji ravni vlade države članice, ki je bilo potrjeno z objavo končnega poročila Komisije dne 23. aprila 2021 o reviziji delovanja sistemov upravljanja in nadzora, vzpostavljenih za preprečevanje nasprotja interesov v Češki republiki, ni mogoče dopustiti in ga je treba v celoti obravnavati, tako da: (a) se sprejmejo ukrepi za zagotovitev, da predsednik vlade Andrej Babiš ne bo več imel nobenega gospodarskega ali drugih interesov, ki spadajo na področje uporabe člena 61 finančne uredbe EU ali češkega zakona o nasprotju interesov, v zvezi s skupino Agrofert; ali (b) se zagotovi, da poslovni subjekti, ki jih nadzoruje predsednik vlade Andrej Babiš, prenehajo prejemati vsa sredstva iz skladov EU, javne subvencije ali finančna sredstva, ki jih dodeljujejo javni organi na vseh ravneh v vsej EU; ali (c) se v celoti vzdrži sodelovanja v vseh postopkih odločanja EU, ki bi lahko neposredno ali posredno zadevali interese skupine Agrofert; poudarja pa, da je glede na Babiševe funkcije in pristojnosti predsednika vlade in članov njegove vlade malo verjetno, da bi lahko ta ukrep v praksi zadostno rešil nasprotje interesov, dokler te osebe še naprej opravljajo svojo javno funkcijo, ter da bi bil odstop z javne funkcije ustreznejši način za popolno odpravo nasprotja interesov;

7. pozdravlja napoved, da bo Evropsko javno tožilstvo izvedlo nepristransko in na dejstvih temelječo preiskavo nasprotja interesov; je seznanjen z izjavo pristojnega tožilstva, po kateri zadeva „v skladu z ustrezno uredbo Evropske unije izpolnjuje pogoje obvezne pristojnosti novoustanovljenega Evropskega javnega tožilstva, kateremu jo je treba nemudoma posredovati“;

8. obžaluje, da ugotovitve revizije potrjujejo hude sistemske pomanjkljivosti v delovanju sistema upravljanja in nadzora ter zlasti pri odkrivanju nasprotij interesov; obžaluje, da neučinkoviti navzkrižni pregledi ter nejasni postopki in strukture ovirajo zanesljivo preprečevanje in odkrivanje nasprotij interesov v Češki republiki;

9. je zelo zaskrbljen, ker pomanjkljivosti v sistemih upravljanja in nadzora v zvezi s preprečevanjem nasprotja interesov tudi po začetku veljavnosti členov 61 in 63 finančne uredbe leta 2018 še vedno niso odpravljene in ker češki organi ne sprejmejo zadostnih ukrepov, da bi zagotovili skladnost;

10. obžaluje domnevne poskuse češke vlade, da bi z zakonom, ki je bil predlagan v začetku koronavirusne krize marca 2020, legalizirala nasprotje interesov predsednika vlade Andreja Babiša, namesto da bi ga odpravila;

11. pričakuje, da bodo državni organi izvajali vsa zahtevana priporočila, katerih cilj je med drugim izboljšanje sistema upravljanja in nadzora ter preverjanje vseh nepovratnih sredstev, dodeljenih po 9. februarju 2017, s katerimi bi se lahko kršil zakon o nasprotju interesov;

12. prosi Komisijo, naj obvesti Parlament o tem, kako češka vlada izvaja revizijska priporočila, zlasti v zvezi z nadzorom vseh sredstev, dodeljenih skupini Agrofert, ki niso bila zajeta v revizijskem vzorcu;

13. je zelo zaskrbljen zaradi pomanjkljivosti splošnega regulativnega okvira, zaradi katerih je težko sistematično opredeliti dejanske lastnike subjektov, ki prejemajo sredstva EU; opozarja, da je Komisija potrdila, da je v okviru skupne kmetijske politike izvedla plačila podjetjem iz skupine Agrofert in drugim podjetjem v več drugih državah članicah, katerih dejanski lastnik je predsednik vlade Andrej Babiš, da pa ne more izčrpno opredeliti vseh teh gospodarskih subjektov; vztraja, da naj bi Komisija organu za podelitev razrešnice zagotovila popoln in zanesljiv pregled vseh plačil, ki so jih prejela podjetja skupine Agrofert in podjetja z istim dejanskim lastnikom v vseh državah članicah za proračunski leti 2018 in 2019; poziva Komisijo, naj vključi tudi informacije za leto 2020; meni, da to kaže, da je nujno potrebno, da Komisija v sodelovanju z nacionalnimi agencijami poišče standardizirano in javno dostopno obliko za razkritje končnih upravičencev do izplačil v okviru skupne kmetijske politike;

14. opozarja na nedavni popravek v evidenci registra dejanskih lastnikov podjetij (Transparenzregister), ki zdaj navaja predsednika vlade Andreja Babiša kot upravičenca in delničarja hčerinskega podjetja Agroferta v Nemčiji; ponavlja, da je predsednik vlade Andrej Babiš naveden kot ena od šestih aktivnih oseb, ki imajo pomemben vpliv ali nadzor nad skrbniki sklada, povezanega s hčerinskim podjetjem Agroferta GreenChem Solutions Ltd. v Združenem kraljestvu; poziva vse države članice, v katerih so aktivna podjetja Agroferta, naj v zvezi s tem pregledajo register dejanskih lastnikov;

15. obžaluje, da subjekti skupine Agrofert še naprej prejemajo plačila v okviru prvega stebra skupne kmetijske politike; opozarja, da češki zakon o nasprotju interesov prepoveduje dodeljevanje subvencij, vključno z neposrednimi plačili skupne kmetijske politike, podjetjem, v katerih ima javni uslužbenec ali subjekt pod nadzorom javnega uslužbenca 25-odstotni ali večji delež; poudarja, da obstajajo resni dvomi o neodvisnosti čeških organov, ki odločajo o upravičenosti in nadzoru neposrednih kmetijskih plačil; med dejavniki tveganja opredeljuje dejstvo, da podjetja, ki so del skupine Agrofert, še naprej prejemajo ta sredstva v nasprotju s češkim zakonom o nasprotju interesov;

16. ugotavlja, da so v sedanji češki zakonodaji o nasprotju interesov, ki velja od leta 2006, velike vrzeli in pomanjkljivosti pri izvajanju, kar je omogočilo vzpostavitev in rast globokih oligarhičnih struktur; obžaluje, da je misija Odbora Parlamenta za proračunski nadzor februarja 2020 razkrila resne pomanjkljivosti v sistemih za preprečevanje, odkrivanje in odpravo nasprotij interesov na Češkem;

17. je presenečen nad na videz različnimi pristopi GD REGIO in GD EMPL ter GD AGRI do podobnih kršitev češkega zakona o nasprotju interesov in člena 61 finančne uredbe; po mnenju GD REGIO in GD EMPL je kršitev češkega zakona o nasprotju interesov kršitev člena 61(2) finančne uredbe, GD AGRI pa se s tem ne strinja; poleg tega poudarja, da preverjanje upravičenosti plačil na podlagi pravic (neposredna plačila) vključuje tudi element odločanja; poudarja, da lahko nasprotje interesov vpliva tudi na to odločitev o preverjanju; poziva Komisijo, naj Parlamentu zagotovi podrobno pravno razlago različnih učinkov kršitev nacionalne zakonodaje o nasprotju interesov in člena 61 finančne uredbe ter naj vključi podrobno pojasnilo o tem, kako Komisija zagotavlja, da na odločitve o preverjanju plačil na podlagi pravic ni vplivalo nasprotje interesov;

18. je presenečen nad oceno Komisije, češ da češki minister za kmetijstvo ni v nasprotju interesov, čeprav njegovi sorodniki prejemajo precejšnje kmetijske subvencije, medtem ko je on odgovoren za načrtovanje in izvajanje kmetijskih programov v okviru skupne kmetijske politike; poziva Komisijo, naj to oceno posreduje Parlamentu; poziva Komisijo, naj zagotovi enotno razlago in uporabo člena 61 finančne uredbe;

19. poziva Komisijo, naj oceni učinkovitost člena 61 finančne uredbe pri preprečevanju ali odkrivanju in odpravljanju morebitnih primerov nasprotja interesov in po potrebi v okviru naslednje revizije finančne uredbe pripravi predloge za nadaljnjo okrepitev pravil, ki urejajo nasprotja interesov, pri čemer je treba posebno pozornost nameniti opredelitvam, področju uporabe (kdo je zajet), opredelitvi občutljivih funkcij ali tveganih dejavnosti, primerom, ki jih je objektivno mogoče razumeti kot nasprotje interesov, in obveznostim v tem primeru; opozarja, da člen 61 finančne uredbe ne razlikuje med različnimi vrstami plačil iz proračuna EU in da je zadosten pokazatelj že možnost uporabe položaja, ki izhaja iz nasprotja interesov;

20. je zaskrbljen zaradi ozke razlage člena 61 finančne uredbe s strani češke plačilne agencije za kmetijstvo (državni kmetijski intervencijski sklad), ki meni, da se ne uporablja za člane vlade; ponovno izraža zaskrbljenost Parlamenta glede več pomanjkljivosti, ugotovljenih pri upravljanju češke plačilne agencije za kmetijstvo, zlasti premajhne neodvisnosti nadzornega sveta, kot je poudarjeno v poročilu Parlamenta o misiji v Češki republiki februarja 2020 (7); poziva Komisijo, naj začne revizijski postopek, da bi zagotovila dobro upravljanje agencije;

21. meni, da so smernice Komisije o izogibanju in obvladovanju nasprotij interesov v skladu s finančno uredbo pomembno orodje za nadaljnjo krepitev ukrepov za zaščito proračuna EU pred goljufijami in nepravilnostmi; poziva Komisijo, naj ozavešča in spodbuja enotno razlago in uporabo pravil o preprečevanju nasprotij interesov, vključno z neposrednimi plačili v okviru prvega stebra skupne kmetijske politike, ter naj spremlja neodvisno delovanje plačilnih agencij in revizijskih struktur v zvezi s tem; poziva Komisijo, naj ustreznim organom držav članic posreduje dodatne praktične primere, predloge in priporočila, da bi jim pomagala pri preprečevanju nasprotij interesov;

22. poudarja, da češki državljani in davkoplačevalci ne bi smeli plačevati zaradi nasprotja interesov predsednika vlade Andreja Babiša ali občutiti posledic tega nasprotja interesov ter da bi morala podjetja, ki pripadajo skupini Agrofert, vrniti vse subvencije, ki so jih nezakonito prejele iz proračuna EU ali češkega nacionalnega proračuna; poziva češke oblasti, naj izterjajo vse subvencije, ki so bile neupravičeno izplačane kateremu koli subjektu skupine Agrofert;

23. vztraja, da je treba ustaviti nadaljnje izplačevanje sredstev iz proračuna EU ali češkega nacionalnega proračuna podjetjem, ki so pod končnim nadzorom predsednika vlade Andreja Babiša ali članov češke vlade, dokler se ti primeri nasprotja interesov v celoti ne razrešijo;

24. poziva češko vlado, naj poskrbi za večjo splošno pravičnost pri razdeljevanju subvencij EU in naj vzpostavi sistem, ki bo zagotavljal, da bodo sredstva EU razdeljena popolnoma pregledno; z zaskrbljenostjo ugotavlja, da glede na informacije, ki jih ima na voljo Komisija, od vzpostavitve češkega sistema neposrednih plačil leta 2014 ni bila sprejeta nobena odločitev o njegovi spremembi in o vzpostavitvi učinkovitega mehanizma za preprečevanje nasprotja interesov;

25. opozarja, da je skupina Agrofert v okviru projekta „Štorkljino gnezdo“ umetno ustanovila srednje veliko podjetje pod svojim nadzorom, da bi pridobilo sredstva za mala in srednja podjetja v skupnem znesku približno 2 milijona EUR; meni, da je nesprejemljivo, da so češke oblasti po odkritju hudih nepravilnosti v preiskavah projekta „Štorkljino gnezdo“ tega umaknile iz financiranja EU, da bi ga financirale iz nacionalnega proračuna in prenesle finančno breme na češke davkoplačevalce; meni, da to potrjuje, da češke oblasti niso prepričale Komisije o zakonitosti in pravilnosti teh plačil; obžaluje, ker to pomeni, da urad OLAF nima več pravice do preiskave in da lahko tožbo vloži le državno tožilstvo; je resno zaskrbljen, ker je češki tožilec začasno zaključil postopek in zadevo pozneje ponovno odprl; poziva češke organe, naj institucije EU čim prej obvestijo o izidu preiskave projekta „Štorkljino gnezdo“;

26. ugotavlja, da je češka policija že drugič priporočila, naj se predsednik vlade Andrej Babiš obtoži domnevne goljufije v višini približno 2 milijona EUR v zvezi s preiskavami „Štorkljino gnezdo“; ugotavlja, da je nadzorujoči tožilec Jaroslav Šaroch, ki se je septembra 2019 prvotno odločil, da zadevo opusti, pristojen za odločanje o predlogu obtožnice; opozarja, da je Pavel Zeman, ki je pred kratkim odstopil s funkcije generalnega tožilca, 4. decembra 2019 odredil ponovno obravnavo zadeve, pri čemer je navedel pomanjkljivosti v pravni presoji tožilca Jaroslava Šarocha;

27. je zelo zaskrbljen zaradi političnega pritiska na neodvisne medije in neodvisne institucije v Češki republiki, na kar je z odstopom nedavno opozoril generalni državni tožilec, ki je kot razlog za odstop navedel pritisk pravosodne ministrice;

28. poziva Komisijo, naj preuči vrzeli v češkem pravosodnem sistemu in sprejme potrebne ukrepe; poziva Komisijo, naj skrbno preuči in analizira, ali so bili morebiti zaradi pritiska umaknjeni ali predčasno zaključeni tudi drugi primeri, v katere so vpleteni člani češke vlade; poziva Komisijo, naj Parlament brez nepotrebnega odlašanja obvešča o svojih ugotovitvah in sklepih;

29. je zaskrbljen zaradi poročil, da je češka vlada v tem revizijskem obdobju Agrofertu že plačala več kot 150 milijonov CZK iz češkega državnega proračuna (8); ker lahko to pomeni nezakonito državno pomoč in ogrozi pošteno konkurenco na enotnem trgu EU, pa tudi njegovo celovitost, poziva Komisijo, naj v natančno razišče te primere financiranja iz nacionalnega proračuna ter Parlament obvesti o ugotovitvah preiskave in sprejetih ukrepih;

30. obsoja, da se je odpravilo financiranje projektov iz sredstev EU, da bi jih po tem, ko sta Komisija ali Evropsko računsko sodišče odkrila nepravilnosti, financirali iz nacionalnega proračuna; poziva Komisijo, naj v teh primerih pozorno spremlja in opravi skrbno pravno analizo, pri čemer naj posebno pozornost nameni morebitnim kršitvam pravil o državni pomoči;

31. obžaluje javne komentarje predsednika vlade Andreja Babiša po objavi končnega revizijskega poročila GD REGIO in GD EMPL (9); meni, da je nesprejemljivo, da član Evropskega sveta revizorje Komisije zmerja z mafijo;

32. obsoja žaljive izjave predsednika vlade Andreja Babiša, uperjene proti novinarskim organizacijam, ki poročajo o njegovem nasprotju interesov in poslovanju njegovih podjetij; v zvezi s tem opozarja na njegove negativne pripombe o časniku Denik Referendum v češkem parlamentu novembra 2020;

33. je zelo zaskrbljen zaradi nizke stopnje skladnosti s priporočili Skupine držav proti korupciji iz poročila o četrtem krogu ocenjevanja – zadovoljivo je bilo izvedeno le eno od štirinajstih priporočil, sedem jih je bilo delno izvedenih, preostalih šest priporočil pa sploh ne;

34. poziva vse države članice, naj v novem večletnem finančnem okviru prepovedo plačila subvencij posameznim fizičnim osebam v višini več kot 100 milijonov EUR in naj se približajo stališču Parlamenta o zagotavljanju popolne preglednosti in možnosti združevanja plačil ter digitalnih postopkov za spremljanje in revizijo prek meja držav članic v programih v okviru deljenega upravljanja;

35. poziva Svet, naj v aktualnih pogajanjih o uredbi o skupni kmetijski politiki ustrezno upošteva proračunsko učinkovitost ter pravičnejšo in preglednejšo porazdelitev neposrednih plačil, naj se približa stališču Parlamenta o določitvi posebnih omejitev na posameznika v obeh stebrih skupne kmetijske politike ter o degresivnosti, obvezni omejitvi in prerazporeditvenih plačilih, da se zagotovi pozitivno mnenje državljanov EU o skupni kmetijski politiki na splošno; poudarja, da nasprotja interesov ne smejo vplivati na pogajanja v Svetu in da noben minister, član ali predstavnik nacionalne vlade ne sme sodelovati v pogajanjih, če je zanj ugotovljeno nasprotje interesov; meni, da je nesprejemljivo, da je predsednik vlade Andrej Babiš, ki je dejanski lastnik skupine Agrofert, sodeloval v pogajanjih o skupni kmetijski politiki in se boril proti omejevanju subvencij; odločno poudarja, da je treba omejitve na fizično osebo v prvem in drugem stebru skupne kmetijske politike uporabljati enotno, tudi za člane nacionalnih vlad, da se jim preprečijo pogajanja v Svetu v lastno korist;

36. odločno nasprotuje oligarhičnim strukturam, ki črpajo iz kmetijskih in kohezijskih skladov EU, ko le majhna manjšina upravičencev prejme veliko večino sredstev EU, ter poziva Komisijo, Svet in Evropski svet, naj preprečijo spodbujanje razvoja teh struktur, zaradi katerih se zmanjšuje konkurenčnost malih in srednjih kmetov ter družinskih kmetij, ki bi morali biti glavni upravičenci skupne kmetijske politike;

37. je zelo zaskrbljen, ker je predsednik vlade Andrej Babiš kljub nasprotju interesov sodeloval pri odločanju o uskladitvi skupne kmetijske politike s splošnimi cilji evropske podnebne politike, saj bi lahko poslovni interesi skupine Agrofert prevladali nad javnim interesom za podpiranje bolj trajnostnega kmetijstva in omejevanje negativnih učinkov podnebnih sprememb;

38. meni, da neukrepanje češke vlade pri obravnavanju nasprotja interesov predsednika vlade Andreja Babiša negativno vpliva na delovanje čeških državnih organov, vključno z organi kazenskega pregona ter sistemi upravljanja in nadzora, ter na skladnost z zakonodajo EU;

39. poziva Komisijo, naj oceni te razmere skupaj z vplivom predsednika vlade Andreja Babiša na češke medije in pravosodni sistem, da bi opredelila kršitve načela pravne države, in naj na podlagi svojih ugotovitev, če bodo potrjene, pravočasno aktivira mehanizem pogojenosti za zaščito proračuna Unije;

40. je še vedno zaskrbljen zaradi vse višje koncentracije lastništva medijev v rokah peščice oligarhov (10);

41. ugotavlja, da na nacionalni in evropski ravni potekajo preiskave in revizije morebitnih nasprotij interesov in uporabe sredstev EU; je zaskrbljen zaradi pomislekov, izraženih v poročilu Komisije o pravni državi za leto 2020, da se primeri korupcije na visoki ravni obravnavajo nezadostno in da so bile ugotovljene vrzeli v okvirih celovitosti, ki veljajo za poslance;

42. poziva Svet in Evropski svet, naj v skladu s členom 61(1) finančne uredbe sprejmeta vse potrebne in ustrezne ukrepe za preprečevanje nasprotja interesov; izraža zaskrbljenost, da je češki predsednik vlade bil in je še vedno dejavno vključen v pogajanja o proračunu EU in programih EU, hkrati pa je v nasprotju interesov; poziva Svet in Evropski svet, naj Parlamentu pojasnita, kako nameravata upoštevati sodelovanje predsednika vlade Andreja Babiša pri odločanju v zvezi s skupno kmetijsko politiko in proračunom EU na podlagi ugotovitve iz revizijskih poročil Komisije ter ukrepati v zvezi s tem;

43. meni, da primer navzkrižja interesov predsednika vlade Andreja Babiša potrjuje tudi, da je treba nujno vzpostaviti interoperabilen digitalni sistem poročanja in spremljanja financ EU; globoko obžaluje, da sozakonodajalca nista dosegla zadovoljivega dogovora o določbah, ki vzpostavljajo interoperabilnost informacijskih sistemov, kar bi omogočilo standardizirano in enotno poročanje ter spodbudilo sodelovanje; poziva vse zadevne akterje, naj si prizadevajo za enako učinkovite rešitve za večjo odgovornost;

44. poziva Komisijo, naj zagotovi, da se bodo določbe finančne uredbe o nasprotju interesov, tudi v primeru nasprotja interesov predsednika vlade Andreja Babiša, v celoti uporabljale pri izvajanju večletnega finančnega okvira za obdobje 2021–2027 in instrumenta Next Generation EU, tako da ne bo izvršeno nobeno plačilo podjetjem, ki so v neposredni ali posredni lasti predsednika vlade Andreja Babiša (11); poziva k nadaljnjemu nadzoru morebitnih nasprotij interesov in drugih elementov pravne države v nacionalnih načrtih za oživitev gospodarstva;

45. odločno poudarja, da mora biti poslancem Evropskega parlamenta omogočeno, da opravljajo delo brez groženj, in da so nacionalne vlade odgovorne, da zagotovijo njihovo zaščito v matičnih državah;

46. naroči svojemu predsedniku, naj to resolucijo posreduje Komisiji, Svetu ter vladi in obema domovoma parlamenta Češke republike.

(1) UL L 193, 30.7.2018, str. 1.

(2) UL C 121, 9.4.2021, str. 1.

(3) UL C 388, 13.11.2020, str. 157.

(4) Sprejeta besedila, P9_TA(2020)0164.

(5) UL L 433 I, 22.12.2020, str. 1.

(6) V končnem revizijskem poročilu so bile ugotovljene hude pomanjkljivosti pri zasnovi sistema nadzora za preprečevanje nasprotja interesov, kar je razvidno iz sedmih kršitev člena 4c češkega zakona o nasprotju interesov in visoke stopnje napake v revidiranem vzorcu, ki je znašala 96,7 %.

(7) Poročilo o misiji za ugotavljanje dejstev Odbora za proračunski nadzor (CONT) v Češki republiki od 26. do 28. februarja 2020.

(8) iROZHLAS, Penam, Lovochemie, Cerea. Česko vyplatilo Agrofertu podle Bruselu na dotacích neoprávněně 155 milionů (Penam, Lovochemie, Cerea. Češka po navedbah Bruslja Agrofertu izplačala za 155 milijonov subvencij), 27. april 2021.

(9) Euractiv, Czech PM slams EU Commission auditors as „mafia“ (Češki predsednik vlade revizorje Komisije ozmerjal z mafijo), 26. april 2021.

(10) Novinarji brez meja, Czech Republic (Češka republika), https://rsf.org/en/czech-republic [dostop 2.6.2021].

(11) Seznam podjetij in projektov, ki jih je češka vlada odobrila za financiranje iz Sklada za pravični prehod, vključuje več kot 6 milijard CZK za podjetje Lovochemie, ki je del skupine Agrofert, ki jo je prej vodil sedanji češki minister za okolje Richard Brabec.